Пета парада „Понос Србије” под слоганом „Борба још увек траје, придружи се” одржана је 29. јуна у част 50 година од Стоунволске побуне у Њујорку, која важи за почетак масовног светског покрета за права ЛГБТ+ особа. Парада је почела у Пионирском парку, а завршена је код Студентског трга. Паради су присуствовали министар државне управе и локалне самоуправе Бранко Ружић, повереница за заштиту равноправности Бранкица Јанковић и певачица Гоца Тржан. Прајд, како су раније најавили организатори, није био „шетња весеља и забаве, као у западној Европи, већ протест који треба да укаже на њихове захтеве”. Међу захтевима ЛГБТ+ активиста су правно регулисање истополних партнерстава, повећање доступности хормонске терапије, као и сензибилизација запослених у јавним иституцијама за рад са ЛГБТ особама. Организатори су такође скренули пажњу и на проблеме са којима се суочавају особе које живе са аутизмом.